**PRESSEMEDDELELSE**

**Rønne – byen, havnen og havet**

Rønne Byforening arrangerer en høring om samspillet mellem byen, havnen og havet.

**Den 23. april, 2018, kl. 19.00 på Green Solution House – alle er velkomne!**

Høringen finder sted netop nu, hvor Rønne Havn er i gang med første etape af en enorm udvidelse over de næste årtier.

- Det er nu, mens vi stadig kan få indflydelse, at borgerne skal indvies i kommunens og havnens tanker og planer. Derfor er vi glade for, at kommune og havn udviser åbenhed og stiller op på høringen. Rønnes front mod havet er præget af mange års knopskydning i planlægningen. Men nu har vi chancen for at præge udviklingen. Vi har store forventninger til en spændende sammenhæng mellem byen og dens havne- og havfront, så både vi og Bornholms gæster kan få glæde af de arealer, som fremover ikke skal anvendes til erhverv, siger formanden for Rønne Byforening, Niels-Holger Larsen.

På høringen på Green Solution House medvirker en række af de personer, som har viden om og indflydelse på Rønnes fremtidige havnefront: Bornholms borgmester Winni Grosbøll, direktør for Destination Bornholm Pernille Kofoed Lydolph, adm. dir. for Rønne Havn, Thomas Bendtsen, byplanlægger i kommunen arkitekt Erik Schjeldal og arkitekt, formand for Rønne Byforening, Niels-Holger Larsen.

Alle udspørges af journalist Esben Ørberg – og der bliver også mulighed for at kommentere og stille spørgsmål fra salen.

Aftenens hovedtaler bliver arkitekt professor, dr.h.c. Jan Gehl, som har vundet international anerkendelse på en meget enkel grundtanke om, at byer er til for mennesker og ikke omvendt. Han fik sit gennembrud tilbage i 1971 med bogen 'Livet mellem husene'. Den gode by er for ham livlig, sikker, bæredygtig og sund. Den er præget af offentlige rum som inviterer mennesker til at spadsere og cykle, den er miljøvenlig med grønne områder som hjælper til med at rense luften, og så er den forholdsvis tæt, så vi sparer transport og får bevæget os noget mere.

Mennesker først! – siger den verdenskendte arkitekt Jan Gehl.

Jan Gehl har arbejdet over det meste af verden og er stifter af Gehl Group med næsten 90 medarbejdere i København, New York og San Francisco. Men han er også Rønnebo, født i 1936 i Hafniahus, og den 23. april vender han for første gang i mange år tilbage – denne gang for at medvirke i Rønne Byforenings høring om sammenhængen mellem by, havn og hav.

På høringen fortæller Jan Gehl kort om sit mangeårige arbejde med arkitektur og byplanlægning fra blandt andet Sydney, Melbourne og Moskva over København til New York, hvor hans forsøg med at lukke en del af Times Square for biltrafik senere er blevet permanent. Men han vil også kommentere på Rønne, havn og hav, som han når at besigtige inden høringen.

**Alle er velkomne! – vel mødt!.**

Rønne Byforening

*April 2018*

Høringen støttes økonomisk af

Rønne Havn A/S, Rønne Handelsstandsforening og Rønne-Knudsker Byting.

Kontakt:

Niels-Holger Larsen, [nielsholgerlarsen@gmail.com](mailto:nielsholgerlarsen@gmail.com), 21463977

Esben Ørberg, [esbenorberg@gmail.com](mailto:esbenorberg@gmail.com) , 27258040

Se vedlagte annoncering. Den kan også ses her: [www.roennebyforening.dk](http://www.roennebyforening.dk)